
A BIZOTTSÁG VÉLEMÉNYE

az Európai Unió működéséről szóló szerződés 136. cikkének az eurót hivatalos pénznemként használó tagállamok stabilizációs mechanizmusa tekintetében való módosításáról szóló tanácsi határozattervezetről

AZ EURÓPAI BIZOTTSÁG,

tekintettel az Európai Unióról szóló szerződésre és különösen annak 48. cikke (6) bekezdésének második albekezdésére,

mivel:

A belga kormány 2010. december 16-án az Európai Unióról szóló szerződés (a továbbiakban: EUSZ) 48. cikke (6) bekezdésének első albekezdésével összhangban az Európai Unió működéséről szóló szerződés (a továbbiakban: EUMSZ) 136. cikkének módosítására irányuló tervezetet nyújtott be az Európai Tanácshoz. E cikk egy bekezdéssel egészül ki, amelynek célja, hogy az eurót hivatalos pénznemként használó tagállamok létrehozhassanak egy olyan stabilizációs mechanizmust, amelyet az euróövezet stabilitásának megőrzéséhez feltétlenül szükséges esetekben vehetnek igénybe, és amelynek keretében a szükséges pénzügyi segítségnyújtást szigorú feltételekhez kötik.

(1) Az Európai Tanács 2010. december 16–17-i ülésén megállapította, hogy ahhoz, hogy a tagállamok ilyen stabilizációs mechanizmust hozzanak létre, módosítani kell az EUMSZ-t.

Ennek érdekében az Európai Tanács jóváhagyta az EUMSZ-t módosító határozattervezet szövegét, és úgy határozott, hogy azonnal megindítja az EUSZ 48. cikkének (6) bekezdése szerinti egyszerűsített módosítási eljárást.

Az Európai Tanács elnöke 2010. december 20-i levelében kérte a Bizottság véleményét.

(2) Az Európai Tanács által elfogadott határozattervezet az EUMSZ 136. cikkét az alábbi (3) bekezdéssel egészíti ki: „Azon tagállamok, amelyek hivatalos pénzneme az euró, feltétlenül szükséges esetben működésbe hozható stabilizációs mechanizmust hozhatnak létre az euróövezet egésze pénzügyi stabilitásának megőrzése érdekében. A mechanizmus keretében igényelt pénzügyi segítségnyújtásra szigorú feltételek fognak vonatkozni.”

Az új bekezdés – amely az eurót hivatalos pénznemként használó tagállamokra vonatkozó EUMSZ-rendelkezések közé kerül majd – gondoskodik arról, hogy az uniós jogi keret ne akadályozza azt, hogy az eurót hivatalos pénznemként használó tagállamok a szükséges pénzügyi segítségnyújtást lehetővé tévő állandó stabilitási mechanizmust hozzanak létre.

(3) Az eurócsoport 2010. november 28-i ülésén nyilatkozatot adott ki a jövőbeli mechanizmus általános jellemzőiről, amelyeket az Európai Tanács jóváhagyott.

(4) A Bizottság e dokumentumban egyrészt megvizsgálja az Európai Tanács által jóváhagyott határozattervezetet az egyszerűsített módosítási eljárás alkalmazásához kapcsolódó feltételek tekintetében, másrészt ismerteti a Szerződés javasolt módosítására vonatkozó véleményét.

A Bizottság véleménye szerint teljesülnek az EUSZ 48. cikkének (6) bekezdése szerinti egyszerűsített módosítási eljárás alkalmazásának feltételei.

(5) Először is, a javasolt módosítás az EUMSZ harmadik részének az Unió politikáival és külső fellépéseivel kapcsolatos egyik rendelkezésére vonatkozik. A Bizottság ezenfelül megállapítja, hogy a módosítás sem közvetlenül, sem közvetetten nem érinti az EUMSZ más részeit.

A módosítás nem érinti a Szerződések által az Unióra ruházott hatásköröket. Nem hoz létre olyan új jogalapot, amely révén az Unió olyan lépéseket tehetne, amelyekre a Szerződés módosítása előtt nem lett volna lehetősége. A határozattervezet szerint az állandó stabilizációs mechanizmust közvetlenül az eurót hivatalos pénznemként használó tagállamok hozzák létre.

(6) A határozattervezet emellett a Szerződések által az Unióra és intézményeire ruházott hatásköröket sem szűkíti. Nem sérülhetnek sem az EUMSZ 122. és 143. cikkében meghatározott, a nehézségekkel küzdő vagy súlyos nehézségek komoly veszélyével szembenéző tagállam megsegítését lehetővé tévő konkrét szolidaritási mechanizmusok, sem a tagállamok – különösen az eurót hivatalos pénznemként használó tagállamok – gazdaság-, illetve pénzügy-politikai koordinációja és felügyelete terén az Unióra ruházott hatáskörök.

(7) Ez utóbbi vonatkozásában a Bizottság 2010. szeptember 29-én nagyszabású jogalkotási csomagra tett javaslatot az euróövezet gazdasági kormányzásának határozott erősítése érdekében, és üdvözli, hogy az Európai Tanács politikai támogatásáról biztosította e csomagot. A gazdasági és pénzügyi világválság kiemelte és fokozta a gazdasági és monetáris unió (GMU) kapcsán megalkotott keret megerősítésének szükségességét annak érdekében, hogy helyreállíthassuk a makrogazdasági stabilitást és az államháztartások életképességét. Ehhez szorosabbá kell tennünk az euróövezeti tagállamok gazdasági és költségvetési politikáinak koordinációját; e célkitűzésen alapul a Bizottság jogalkotási csomagja, amelyet jelenleg tárgyal az Európai Parlament és a Tanács. E célkitűzés fontosságát felismerte és tárgyalta az Európai Tanács elnöke által vezetett munkacsoport zárójelentése is, amelyet 2010 októberében továbbítottak az Európai Tanácsnak.

(8) Az euróövezeten belüli uniós gazdasági kormányzás képezi tehát azt az alapot, amelyre a jövőbeli stabilizációs mechanizmusnak épülnie kell. A GMU megfelelő működésének elősegítése érdekében a mechanizmus szerinti segítségnyújtás igénybevételére vonatkozó szigorú feltételeknek követniük kell az Unió szintjén meghatározott irányvonalat. A Bizottság a Szerződések által az Unióra és intézményeire ruházott hatáskörök tiszteletben tartása mellett megteszi az összes jogalkotási és egyéb kezdeményezést annak érdekében, hogy biztosítsa a jövőbeli mechanizmus és az euróövezeten belüli uniós gazdasági kormányzás koherenciáját.
(9) A megnövekedett fontosságú gazdasági kormányzás mellett a GMU kereteinek megerősítése is egy olyan erős intézményi pénzügyi mechanizmus létrehozását igényli, amelynek segítségével kezelhetők az euróövezet tagállamait sújtó vagy komolyan fenyegető nehézségek. A 2010-es események rámutattak arra, hogy a nehéz pénzügyi helyzetben lévő euróövezeti tagállammal kapcsolatos aggályok a válság továbbterjedésével fenyegetnek. Bár az európai pénzügyi stabilizációs mechanizmusnak és az európai pénzügyi stabilitási eszköznek köszönhetően gyorsan sikerült átmeneti megoldást találni, a Bizottság teljes mértékben támogatja egy állandó mechanizmus létrehozását.

KEDVEZŐ VÉLEMÉNYT AD

az Európai Unió működéséről szóló szerződés 136. cikkének az eurót hivatalos pénznemként használó tagállamok stabilizációs mechanizmusa tekintetében való módosításáról szóló tanácsi határozattervezetről.

A véleményt továbbítják az Európai Tanácsnak.

